**NOTĂ INFORMATIVĂ**

**privind modificarea articolului 3 al Legii nr. 257 din 01 noiembrie 2013 privind resortisanții statelor terțe care au obligația deținerii unei vize și resortisanții statelor terțe care sunt exonerați de obligativitatea deținerii unei vize la traversarea frontierei de stat a Republicii Moldova**

Proiectul Legii prevede modificarea Legii nr. 257 din 01 noiembrie 2013 privind resortisanții statelor terțe care au obligația deținerii unei vize și resortisanții statelor terțe care sunt exonerați de obligativitatea deținerii unei vize la traversarea frontierei de stat a Republicii Moldova.

Scopul proiectului inițiat este implementarea prevederilor Acordului între Organizația Internațională a Poliției Criminale-INTERPOL și Guvernul Republicii Moldova cu privire la recunoașterea documentului de călătorie INTERPOL, semnat la Beijing, la 28 septembrie 2017.

Subsecvent, menționăm că prin operarea amendamentelor ce se propun a fi legiferate, se urmărește exonerarea oficialilor, care îndeplinesc sarcini oficiale în cadrul OIPC INTERPOL, de obligativitatea deținerii unei vize la traversarea frontierei de stat a Republicii Moldova, având drept de ședere de până la 90 de zile în orice perioadă de 180 de zile, ceea ce implică luarea în considerație a ultimei perioade de 180 de zile precedente fiecărei zile de ședere, cu condiția prezentării documentului de călătorie INTERPOL, împreună cu pașaportul național valabil și invitația oficială a autorităților naționale ale Republicii Moldova sau a autorității naționale responsabile de cooperarea cu INTERPOL.

În urma promovării proiectului de Lege, alin. (3) din art. 3 al Legii nr. 257 din 01 noiembrie 2013 va suferi modificări; în rezultat, acesta va cuprinde prevederi referitoare la exonerarea unor noi subiecți de obligativitatea deținerii unei vize la traversarea frontierei de stat.

Considerăm imperios necesară adoptarea proiectului de Lege din următoarele aspecte şi considerente:

*Aspectul normativ:* Adoptarea proiectului de lege nu necesită modificări al cadrului normativ subsecvent.

*Aspectul organizatoric:* Adoptarea acestui proiect de lege nu implică crearea de noi structuri specializate pentru realizarea prevederilor din proiectul dat.

*Aspectul financiar şi economic:* Implementarea acestui proiect de lege nu va necesita cheltuieli financiare suplimentare.

În contextul celor expuse, rugăm susținerea Parlamentului pe marginea proiectului propus.

**Secretar de Stat Alexandru LARIONOV**